## Odluka o osnivanju Nacionalnog povjerenstva za provedbu Konvencije o zabrani razvijanja, proizvodnje, gomilanja i korištenja kemijskog oružja i o njegovu uništenju

### NN 65/1997 (27.6.1997.), Odluka o osnivanju Nacionalnog povjerenstva za provedbu Konvencije o zabrani razvijanja, proizvodnje, gomilanja i korištenja kemijskog oružja i o njegovu uništenju

# VLADA REPUBLIKE HRVATSKE

Na temelju članka 19. Zakona o Vladi Republike Hrvatske ("Narodne novine",
br. 41/90, 8/91, 14/91, 53A/91, 9/92, 55/92 i 29/94) i članaka 35. i 36.
Zakona o sklapanju i izvršavanju međunarodnih ugovora ("Narodne novine",
broj 28/96), a u svezi članka 7. Konvencije o zabrani razvijanja, proizvodnje,
gomilanja i korištenja kemijskog oružja i o njegovu uništenju ("Narodne
novine - Međunarodni ugovori", broj 4/95), Vlada Republike Hrvatske je
na sjednici održanoj 26. lipnja 1997. godine, donijela

## **ODLUKU**

### **O OSNIVANJU NACIONALNOG POVJERENSTVA ZA PROVEDBU KONVENCIJE O ZABRANI RAZVIJANJA, PROIZVODNJE, GOMILANJA I KORIŠTENJA KEMIJSKOG ORUŽJA I O NJEGOVU UNIŠTENJU**

I.

Osniva se Nacionalno povjerenstvo za provedbu Konvencije o zabrani razvijanja,
proizvodnje, gomilanja i korištenja kemijskog oružja i o njegovu uništenju
(u daljnjem tekstu Nacionalno povjerenstvo) sa zadaćom da bude središte
učinkovite veze sa Organizacijom za zabranu kemijskog oružja i drugim državama
strankama Konvencije o zabrani razvijanja, proizvodnje, kemijskog oružja
i o njegovu uništenju (u daljnjem tekstu: Konvencija).

II.

Nacionalno povjerenstvo čine:

- Neven Madey, pomoćnik ministra vanjskih poslova, predsjednik Nacionalnog
povjerenstva,

- mr. Zvonko Orehovec, načelnik Odjela atomskobiološkokemijskog oružja
u Glavnom stožeru Oružanih snaga Republike Hrvatske, Ministarstvo obrane,

- mr. Ivan Jukić, načelnik Laboratorija za radiološkobiološkokemijsku
zaštitu u Hrvatskom vojnom učilištu, Ministarstvo obrane,

- Franjo Mišak, načelnik u Upravi industrije i brodogradnje Ministarstva
gospodarstva,

- Sanja Bujas Juraga, savjetnica u Upravi za političku multilateralu
Ministarstva vanjskih poslova,

- Slobodan Kocijan, službenik u Odjelu zaštite od požara i eksploziva
Ministarstva unutarnjih poslova,

- Juraj Posarić, savjetnik u Odjelu za provođenje zaštite okoliša Državne
uprave za zaštitu okoliša,

- dr. Danko Škare, djelatnik u Zavodu za organsku kemiju i biokemiju
Instituta "Ruđer Bošković".

U radu Nacionalnog povjerenstva, po potrebi, na poziv predsjednika,
sudjeluju i stručnjaci iz drugih državnih službi i institucija.

III.

U cilju ostvarenja svrhe Konvencije - korištenje dostignuća u kemiji
isključivo na dobrobit čovječanstva, te učinkovite međunarodne kontrole,
Nacionalno povjerenstvo definira se kao središnje tijelo za praćenje provođenja
odredbi Konvencije, te kao Koordinacijsko tijelo između: Organizacije za
zabranu kemijskog oružja i drugih država stranaka Konvencije, kao inozemnih
subjekata i domaćih institucija, agencija i industrijskih pogona.

IV.

Nacionalno povjerenstvo ovlašćuje se zatražiti od fizičkih ili pravnih
osoba podatke o kemijskim industrijskim i trgovinskim, ili drugim kemijskim
aktivnostima, koje bi mogle biti od značaja za primjenu Konvencije, te
se obvezuje na zaštitu dobivenih podataka, u skladu s odredbom Konvencije.

V.

Nacionalno povjerenstvo upućuje se na suradnju s Povjerenstvom za sigurno
gospodarenje kemikalijama, te u svrhu ispunjenja zadaće o deklaraciji kemijskih
supstanci propisanih Konvencijom, može od Povjerenstva za sigurno gospodarenje
kemikalijama zatražiti pribavljanje podataka o posjednicima ili korisnicima
kemikalija naznačenih u Konvenciji.

VI.

Nadležno tijelo državne uprave za provedbu ove Odluke, te ujedno središnje
tijelo državne uprave za obavljanje stručno-administrativnih i tehničkih
poslova Nacionalnog povjerenstva je Ministarstvo vanjskih poslova, Zagreb
10000, Trg N. Š. Zrinskog 7-8, tel. (+385 1) 456 98 13, 456 99 64, fax.
(+385 1) 456 17 95, 456 99 71.

VII.

Predsjednik Nacionalnog povjerenstva se zadužuje sazvati prvu sjednicu
povjerenstva. Nacionalno povjerenstvo donijet će Poslovnik o radu i imenovati
tajnika.

VIII.

Ova Odluka stupa na snagu danom donošenja, i objavit će se u "Narodnim"
novinama.

Klasa: 018-05/94-01/12
Urbroj: 5030107-97-2
Zagreb, 26. lipnja 1997.

Predsjednik
**mr. Zlatko Mateša,** v. r.

Odluka, NN 65/1997-1036